कोरियोग्राफर सलमान के साथ एयरपोर्ट स्टाफ की बदतमीजी, बोला-बेंगलुरु में पैदा हुए और कन्नड़ नहीं आती?
Bollywood Dancer And Choreographer Salman Yusuff Khan Harassed At Bangalore Airport. डांसर और कोरियोग्राफर सलमान यूसुफ खान के साथ बेंगलुरु एयरपोर्ट पर बदसलूकी हुई है। उन्होंने ये जानकारी खुद अपने सोशल मीडिया के जरिए दी। सलमान का कहना है
डांसर और कोरियोग्राफर सलमान यूसुफ खान के साथ बेंगलुरु एयरपोर्ट पर बदसलूकी हुई है। उन्होंने ये जानकारी खुद अपने सोशल मीडिया के जरिए दी। सलमान का कहना है कि जब वो दुबई जाने के लिए एयरपोर्ट पर आए तो वहां के स्टाफ ने चेकिंग के दौरान उनसे कन्नड़ में बात करने के लिए दबाव डाला।
सलमान का कहना है कि उन्होंने थोड़ी बहुत कन्नड़ भाषा में बात की तो एयरपोर्ट स्टाफ उनसे दुर्व्यवहार करने लगा और कहा कि तुम और तुम्हारे पिता बेंगलुरु में पैदा हुए लेकिन कन्नड़ भाषा नहीं जानते?
मेरी स्कूलिंग सऊदी से हुई, नहीं आती कन्नड़- सलमान
सलमान ने इस पूरी घटना पर एक वीडियो बनाते हुए शेयर किया। उन्होंने कहा, 'मैंने अधिकारी से बताया कि मैं बेंगलुरु में पैदा जरूर हुआ हूं लेकिन इसका मतलब ये नहीं कि मुझे ये भाषा (कन्नड़) बोलनी आती हो। मैंने कभी कन्नड़ भाषा पढ़ी ही नहीं। मेरी स्कूलिंग सऊदी से हुई है, मुझे जो भी थोड़ी बहुत कन्नड़ आती है वो मेरे दोस्तों की वजह से है।'
अधिकारी ने मुझ पर संदेह जताया
सलमान ने आगे कहा, अधिकारी ने मुझसे कहा कि तुम कन्नड़ नहीं बोल सकते इसलिए मुझे आप पर संदेह है। मैंने जवाब में कहा कि मैं अपने देश की ऑफिशियल लैंग्वेज हिंदी तो जानता हूं न।
अगर मुझे मेरी मातृ भाषा की जानकारी है तो मैं कन्नड़ क्यों बोलूं। मैंने उनसे पूछा कि आपको शक किस बात की है, तो उस अधिकारी ने कहा कि मैं किसी भी बात के लिए आप पर शक कर सकता हूं। फिर मैंने थोड़ा गुस्से में बोला कि फिर करके देख ही लो।
ऐसे जाहिलों से देश का भला नहीं हो सकता
'मैंने उससे कहा कि जब तक इस देश में आप जैसे जाहिल लोग होंगे ये मुल्क कभी तरक्की नहीं कर सकेगा। ये बात सुनकर उसने सिर नीचे किया और कुछ बड़बड़ाने लगा। इस घटना की शिकायत मैंने एयरपोर्ट के अन्य अधिकारियों से की है, लेकिन कोई भी मुझे गाइड करता नहीं दिख रहा है।
अजीब बात है कि मैंने अपने शहर का नाम हमेशा रोशन किया है, नेशनल लेवल पर अवॉर्ड्स भी जीत चुका हूं, लेकिन आज इन जाहिलों के सामने खुद को साबित करना पड़ रहा है।'
आज जो भी झेला, वो स्वीकार्य नहीं..
मैं गर्व से कहता हूं कि मैं एक बैंगलोरियन हूं लेकिन आज मैंने जो कुछ भी झेला है वो किसी भी कीमत पर स्वीकार नहीं किया जा सकता। आपको किसी को भी लोकल भाषा सीखने के लिए प्रोत्साहित करना चाहिए न कि उस पर दबाव डाल कर सिखाना चाहिए, और न ही उसके मां-बाप तक पहुंचना चाहिए।
डांस इंडिया डांस जीतकर फेमस हुए थे सलमान
सलमान युसूफ खान देश के एक जाने-माने कोरियोग्राफर/डांसर हैं। डांस इंडिया डांस का पहला सीजन जीतकर वो पॉपुलर हो गए थे। उन्होंने रेमो डिसूजा की फिल्म ABCD में काम किया था। इसके अलावा वो वरुण धवन के साथ स्ट्रीट डांसर 3D में नजर आए थे। वो टीवी पर कई डांस शो को होस्ट करते भी दिखाई देते हैं।
